คณะรัฐมนตรีพิจารณาอนุมัติงบประมาณเยียวยาน้ำท่วม หลายกระทรวงเสนอมาตรการเป็นของขวัญปีใหม่แก่ประชาชน
การประชุมคณะรัฐมนตรีวันนี้ (29 พ.ย.65) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุม โดยมีวาระสำคัญ คือ กระทรวงมหาดไทยขออนุมัติงบประมาณ ในการเยียวยาน้ำท่วม โดยแบ่งเป็นครอบครัวละ 5,000 บาท 7,000 บาท และ 9,000 บาท แล้วแต่ระยะเวลาที่ได้รับผลกระทบนอกจากนี้ ยังมีหลายกระทรวงเสนอแพคเกจของขวัญปีใหม่ 2566 กระทรวงการท่องเที่ยวและกีฬา เสนอ ครม. เพื่ออนุมัติของบประมาณ 7,200 ล้านบาท สำหรับโครงการเราเที่ยวด้วยกันเฟส 5 จำนวน 2 ล้านสิทธิ สำหรับเดือนมกราคม 2566 เป็นของขวัญปีใหม่ 2566 หากผ่าน ครม.กำหนดลงทะเบียนใช้สิทธิ เราเที่ยวด้วยกันเฟส 5 จะเริ่มในช่วงเดือนมกราคม-มิถุนายน 2566กระทรวงพาณิชย์มีโครงการลดค่าครองชีพประชาชนคือ รวบรวมสินค้าและบริการที่จำเป็นต่อการครองชีพราคาถูกมาจัดจำหน่ายทั่วประเทศและยังมีความร่วมมือจากผู้ให้บริการต่างๆ เช่น สายการบินจัดโปรโมชั่นตั๋วเครื่องบินราคาพิเศษ โปรโมชันพิเศษจากแพลตฟอร์มฟู้ดเดลิเวอรี่กระทรวงคมนาคมเสนอยกเว้นค่าผ่านทางพิเศษ เพื่อมอบเป็นของขวัญปีใหม่ จำนวน 2 สายทาง ประกอบด้วย ทางพิเศษบูรพาวิถีและทางพิเศษกาญจนาภิเษก ตั้งแต่เวลา 00.01 น. ของวันที่ 30 ธันวาคม 2565 จนถึงเวลา 24.00 น. ของวันที่ 4 มกราคม 2566 รวมทั้งสิ้น 6 วัน และกระทรวงคมนาคมยังเสนอพิจารณาโครงการพัฒนาสนามบินดอนเมือง ระยะที่ 3 วงเงินกว่า 3 หมื่น 6 พันล้านบาท ซึ่งหากโครงการนี้ผ่านการพิจารณาขั้นตอนต่อไป จะนำโครงการทั้งหมดมาออกแบบรายละเอียดใช้เวลา 1 ปี จากนั้นช่วงปลายปี 2566 จะเริ่มกระบวนการเปิดประมูลโครงการ